
תקנות הנאמנות (דרכי השקעת כספי הקדש ציבורי), התשס"ד-2004


היו"ר אברהם רביץ:

	אנחנו דנים בתקנות הנאמנות (דרכי השקעת כספי הקדש ציבורי), התשס"ד-2004. בישיבה הקודמת הגענו עד לפרק ב' סעיף (2)(ו) "הנאמן לא ישקיע בניירות ערך של מנפיק אחד בשיעור של יותר מ-20% מהשווי הכספי של הכספים העודפים (להלן – השווי הכספי); עלה השווי הכספי על הסכומים המפורטים להלן, יקבע הנאמן כי ההשקעה בתאגיד אחד, בפקדונות, בתוכניות חסכון וכן בניירות ערך שהנפיק התאגיד, לא תעלה על השיעורים הנקובים לצדם: (1) מיליון שקלים חדשים – 50% מהשווי הכספי. (2) עשרה מיליון שקלים חדשים –25% מהשווי הכספי". לו אני הייתי הנאמן, לא הייתי מעביר את 2 השקלים לעודפים, אלא משאיר אותם בהוצאה השוטפת.

אברהם קפלן:

	אני הייתי דווקא מעביר אותם ל-10 מיליון, כי ב-10 מיליון רק 2.5 מיליון..

היו"ר אברהם רביץ:

המטרה שלו היא להגביל. 

אברהם קפלן:

	הכוונה היא למזער את הסיכון כך שהוא לא ישקיע במקום אחד.

היו"ר אברהם רביץ:

לא חשבתם על דרך להימנע מהאבסורד הזה?  הרי זה יביא כל מיני נאמנים וכל מיני פעולות בלתי סבירות. המגמה הכללית תהיה באינטרס של ההקדש שהם מייצגים, כלומר להגיע ל-50%. 

אברהם קפלן:

	50% זה 500 אלף שקל.

היו"ר אברהם רביץ:

	למה זה 500?

אברהם קפלן:

	50% ממיליון שקלים חדשים זה 500 אלף.

היו"ר אברהם רביץ:

	אבל כמה זה מ-9 מיליון? השאלה היא אם אנחנו משאירים בידי השופט את האפשרות להמליץ אחרת. 

ארז קמיניץ:

זה תמיד. אם רשם ההקדשות מוצא שנעשו דברים לא לטובת הנהנים אלא למטרות אחרות, תמיד אפשר לפנות לבית משפט. החוק מאפשר את זה.

היו"ר אברהם רביץ:

אני מבין שנעשו עוד כמה שינויים קוסמטיים.

קרן וינשל-מרגל:

חלקם קוסמטיים. הורדת הנוסחה משמעותית יותר.

ארז קמיניץ:

לא כדאי להתקין נוסחה שמשקפת נכונה את התשואה, משום שממילא התשואה נבדקת אחת לחצי שנה או לשנה.

אברהם קפלן:

אני הבנתי מאנשי האוצר שהנוסחה הזאת היא לא נוסחה קבועה, אלא משתנה בהתאם לתנאי השוק ואין טעם להכניס אותה כנספח בתקנות.

היו"ר אברהם רביץ:

גם אין טעם לעשות נוסחה.

ארז קמיניץ:

נעשו עוד מספר שינויים בהקשר הזה של העבירה הפלילית. הכנסנו "אם הורשע" לעניין מיצוי העונש ולעניין מעבר תקופה מפסק הדין שהוא הורשע. זה שינוי שהוא יותר נוסחי מאשר מהותי.

קרן וינשל-מרגל:

פסק הדין גם לא צריך להיות חלוט. זה דבר שמקשה יותר על תנאי הכשירות של חברי ועדת ההשקעות.

היו"ר אברהם רביץ:

אנחנו מדברים כאן על מי יכול להיות חבר, כאשר הגבלנו את זה לאחד שהוא בוגר מוסד להשכלה גבוהה.

קרן וינשל-מרגל:

גם הנאמן, שהוא לא חייב להיות בוגר, יכול להיות חבר. 

היו"ר אברהם רביץ:

רק היועצים. יש הכרה בתחומים שונים במשהו שמקביל לבוגר ממוסד אקדמי. יש במשרד החינוך אנשים שיש להם תואר ששווה לתואר ב.א או מ.א מבחינת המשכורת הממשלתית. אני תמה למה פה לא יכול להיות אדם שמשמש כרב בישראל.הוא לא מחוייב שיהיה לו תואר אקדמי  ממש, אלא יכול שיהיה לו תואר שווה לתואר אקדמי.

קרן וינשל-מרגל:

העניין פה הוא לא רק התואר האקדמי, אלא זה צריך להיות תואר אקדמי בכלכלה, בחשבונאות, במינהל עסקים.

היו"ר אברהם רביץ:

המגמה הכללית היא לפתוח את צינור ההשקעות. נשחקו כספים רבים של הקדשות כיוון שלא היו להם מסלולי השקעה מספיק אטרקטיביים. הממשלה הגיעה לפה בהצעה לאפשר את זה, כמובן במגבלה של השקעות סבירות.

אופיר פינס-פז:

איפה כתוב איפה משקיעים?

ארז קמיניץ:

ב-2(ג).

היו"ר אברהם רביץ:

	שמעתי שקרוב ל-5 מיליארד שקל לא היו בשוק הכספים. 

אופיר פינס-פז:

ואז מה קרה? הכסף נשחק?

אברהם קפלן:

הוא לא נשחק, הוא היה מושקע רק באגרות חוב ממשלתיות. 

אופיר פינס-פז:

הכספים האלה הם כספי ציבור, נכון?

היו"ר אברהם רביץ:

מדובר בכספי מוסדות ציבור, אבל זה יכול להיות גם אדם באופן פרטי. 

אופיר פינס-פז:

כמה הקדשות כאלה יש בארץ?

אברהם קפלן:

קרוב ל-1400 איש.

היו"ר אברהם רביץ:

חלק גדול מייצגות מוסדות של היישוב הישן. אני לא חושב שהרבה היום עושים הקדשות.

אברהם קפלן:

	כ-120 הקדשות חדשות יש בשנה.

אופיר פינס-פז:

למה עושים את זה ולא עמותה?

אברהם קפלן:

כיוון שבהקדש יש מגבלות הרבה יותר חמורות על חבר הנאמנים. הם לא יכולים לשנות את המטרות בלי אישור של בית משפט, או לבטל הקדש בלי אישור של בית משפט. גם אם המקדיש הולך לעולמו ועושה את זה בדרך של צוואה, הוא יכול להיות בטוח שהרצון שלו מתקיים.

היו"ר אברהם רביץ:

אנחנו מאשרים את התקנות פה אחד.

הישיבה ננעלה בשעה 10:50








